Peugeot 107

Το Peugeot 107 ήταν ένα αυτοκίνητο πόλης της κατηγορίας Α, της γαλλικής αυτοκινητοβιομηχανίας Peugeot, το οποίο κατασκευαζόταν σε κοινές εγκαταστάσεις με τα συγγενικά Citroën C1 πρώτης γενιάς και Toyota Aygo πρώτης γενιάς, στο εργοστάσιο της Toyota Peugeot Citroën Automobile, από το 2005 έως το 2014. Ο αντικαταστάτης του παρουσιάστηκε τον Μάρτιο του 2014 (και κυκλοφόρησε τον Ιούλιο), φυσικά υπό την ονομασία Peugeot 108, μαζί με τη δεύτερη γενιά των Citroën C1 και Toyota Aygo, ενώ και τα τρία συνέχισαν να παράγονται στο ίδιο εργοστάσιο. Ωστόσο, τον Νοέμβριο του 2018 ανακοινώθηκε ότι το 2021 η Toyota θα εξαγοράσει εξ ολοκλήρου το εργοστάσιο και θα διατηρήσει μόνο το Aygo (που διαχρονικά είχε ξεπεράσει, με διαφορά, σε πωλήσεις τα C1 και 108), και αυτό πυροδότησε εξ αρχής έντονες φήμες ότι τα C1 και 108 θα διακοπούν τότε οριστικά, χωρίς να υπάρξει ποτέ μελλοντική γενιά τους, όπως και έγινε το 2021 (ειδικότερα το C1 διακόπηκε τον Ιανουάριο του 2022). Αντιθέτως, εξελίχθηκε διάδοχος του Toyota Aygo, που εισήχθη στα τέλη του 2021, ως Toyota Aygo X. Η εξαγορά του εργοστασίου έγινε στις 1 Ιανουαρίου 2021 και πλέον η μονάδα παραγωγής ανήκει πλήρως στην Toyota Ευρώπης.

 Η απόφαση για την παραγωγή αυτών των αυτοκινήτων ελήφθη στις 12 Ιουλίου 2001, όταν οι τότε πρόεδροι της Toyota και του τότε Ομίλου PSA, Fujio Cho και Jean-Martin Folz, αποφάσισαν να παράγουν ένα μικρό αυτοκίνητο μαζί, σε μία κοινοπραξία, για να μοιραστούν κόστος ανάπτυξης και να επιτύχουν βασική τιμή (με την τότε ισοτιμία) της τάξεως των 8.500 ευρώ. Τα τρία αυτά αυτοκίνητα, που εξελίχθηκαν από κοινού, παρουσιάστηκαν σε παγκόσμια πρεμιέρα στο Σαλόνι Αυτοκινήτου της Γενεύης τον Μάρτιο του 2005, αν και η σειρά είχε αρχίσει να παράγεται ήδη από τις 28 Φεβρουαρίου 2005. Και τα τρία μοντέλα κατασκευάζονταν στο εργοστάσιο της κοινοπραξίας Toyota Peugeot Citroën Automobile (TPCA), στο Κόλιν της Τσεχίας. Όπως και τα άλλα 2 συγγενικά του μοντέλα, το 107 είναι αυστηρά 4-θέσιο και διατέθηκε σε δύο εκδόσεις, 3-πορτη και 5-πορτη. Το αυτοκίνητο έχει μήκος κάτω από 3,5 μέτρα και είναι εξαιρετικά ελαφρύ (με το βάρος της πληρέστερης έκδοσης μόλις στα 900 κιλά) και οικονομικό. Η εμπορική εισαγωγή του 107 έγινε, τον ίδιο μήνα με τα άλλα 2 μοντέλα, τον Ιούνιο του 2005, ως ο επίσημος αντικαταστάτης του Peugeot 106, που είχε αποσυρθεί από την παραγωγή τον Δεκέμβριο του 2003, μετά από 12 χρόνια στην αγορά. Το Peugeot 107 ήταν σχεδόν πανομοιότυπο με το Citroën C1 πρώτης γενιάς, εκτός από τον μπροστινό προφυλακτήρα και τα μπροστινά φώτα και το γεγονός ότι είχε πιο κόκκινου χρωματισμού πίσω φώτα (αντί για τα διάφανα πίσω φώτα του C1), ενώ το Toyota Aygo πρώτης γενιάς ήταν ελαφρώς πιο ανασχεδιασμένο, αλλά ακόμα προφανώς παρόμοιο. Ένα αξιοσημείωτο χαρακτηριστικό του 5-πορτου 107 και του 5-πορτου C1 πρώτης γενιάς, αν και όχι του Aygo πρώτης γενιάς, είναι το μεγάλο και πρωτότυπο σχήμα των πίσω φώτων, τα οποία εκτείνονται από το άκρο του πίσω 5-ης πόρτας μέχρι το πίσω παράθυρο, ώστε ο εξωτερικός παρατηρητής να μην διακρίνει καμία εξωτερική μεταλλική πίσω κολώνα. Το 107 κυκλοφόρησε με δύο κινητήρες, φυσικά όλοι κοινοί με τα C1 πρώτης γενιάς και Aygo πρώτης γενιάς. Βενζινοκινητήρα 1.0 λίτρου, από την Toyota. Το μηχανικό αυτό σύνολο, που επωφελείται από την τεχνογνωσία της Toyota, είναι εξοπλισμένο με σύστημα μεταβλητού χρονισμού βαλβίδων VVT-i, διαρκώς ρυθμιζόμενο από υπολογιστή (ανάλογα με την επιτάχυνση, το φορτίο, κλπ.). Ο κινητήρας αυτός έχει τρεις κυλίνδρους. [998 κ.εκ. βενζίνης, 3-κύλινδρος σε σειρά, 68 ίπποι (67 hp/50 kW) και 94 N·m (69ft·lbf)]Ντίζελ 1.4 λίτρων HDi με Common Rail, που είναι ένας 4-κύλινδρος κινητήρας, εξελιγμένος από κοινού από τον τότε Όμιλο PSA και τη Ford. Η κατανάλωσή του είναι ουσιαστικά ισοδύναμη με του βενζινοκινητήρα, όπως και οι εκπομπές ρύπων, ενώ και οι επιδόσεις του είναι ασθενέστερες. Αυτό προκάλεσε, ήδη από την παρουσίαση του μοντέλου, αμφιλεγόμενα σχόλια ως προς το αν ήταν προτιμότερη η επιλογή του και, ως αποτέλεσμα, από το 2009 διακόπηκε σε ορισμένες αγορές, ενώ το 2011 οριστικά. [1.399 κ.εκ. HDi τουρμποντίζελ, 4-κύλινδρος σε σειρά, 54 ίπποι (53 hp/40 kW) και 130 N·m (95ft·lbf)]Και οι δύο κινητήρες του, συνδυάζονταν με 5-τάχυτο χειροκίνητο κιβώτιο ταχυτήτων, ενώ ειδικότερα η 1.0 λίτρου βενζίνης προαιρετικά με το 5-τάχυτο αυτόματο SensoDrive με δυνατότητα και χειροκίνητων αλλαγών ταχυτήτων. Τον Δεκέμβριο του 2008, και τα τρία μοντέλα υπέστησαν ένα μικρό λίφτινγκ στο μπροστινό μέρος και στην ποιότητα κατασκευής στο σαλόνι. Τον Ιανουάριο του 2012, έγινε μια ακόμα αισθητική ανανέωση και στα τρία, εντονότερη αυτή τη φορά, ταυτόχρονα με κάποιες αναβαθμίσεις στον εξοπλισμό. Ειδικότερα το 107 του 2012, άρχισε να προσφέρεται και στο χρώμα της διπλανής φωτογραφίας, με σκοπό να γίνει ακόμα πιο ελκυστικό στο θηλυκό αγοραστικό κοινό. Αυτό συνδυάστηκε τότε με μια δημοφιλή τηλεοπτική διαφήμιση, που προβλήθηκε σε πολλές χώρες, μεταξύ των οποίων και στην Ελλάδα, και έδειχνε ένα 107 τέτοιου χρώματος να προσελκύει εκπροσώπους από το θηλυκό κοινό. Οι χρονολογίες δίνονται σε ημερολογιακά έτη και όχι σε σεζόν (model years). «Toyota Aygo, Peugeot 107 and Citroën C1 Petrol Owner's Workshop Manual: 2005-2014», by Peter T. Gill, Haynes Publishing Group, 2016, ISBN 1785213342, 9781785213342, 256 pages. Δοκιμή του Peugeot 107 RC Line από το περιοδικό 4Τροχοί (Οκτώβριος 2007) Η επίσημη ιστοσελίδα της Toyota Peugeot Citroën Automobile 107oc.com - The website for Peugeot 107 Owners www.parkers.co.uk/cars/reviews/ Peugeot 107 Hatchback (2005 - 2014) Review, 6 June 2019, by David Ross.